Gerhard Rohlfs

**Gerhard Rohlfs** (Berlín, 14 de chulio de 1892 - Tubinga, 12 de setiembre de 1986) estió un d'os lingüistas y dialectologos mas importants d'a filolochía romanica d'a primer metat d'o sieglo XX. Estió tamién un gran humanista, d'amplos intreses, por o que se le dició *arqueologo d'as parolas*.

Rohlfs estió un d'os lingüistas que mas han aportau a os ambitos d'a dialectolochía italiana y pirenaica. Estudió romanistica en as universidaz de Grenoble y Berlín. Principió a suya carrera treballando baixo a dirección de Karl Jaberg y J. Jud, autors de l'AIS (*Atlas Italo-Suizo*) que li encargoron de fer encuestas en 81 puntos d'o sud d'Italia. A suya tesi doctoral la fació sobre as poblacions d'orichen griego en o sud d'Italia: *Griechen und Romanen in Unteritalien* (1924) (*Griegos y romanos en a baixa Italia*), y marcó o escomencipio d'os estudios linguisticos en a italia meridional.

Estió profesor en as universidatz de Berlín y Tubinga. Dende 1938 estió catedratico en a Universidat de München, tornando a la fin d'a suya carrera ta Tubinga, an que li atorgoron o cargo de Profesor Honorario en 1958.

Estió coeditor d'o *Archivs für das Studium der neueren Sprachen und Literaturen* en o periodo (1930-54) y editor d'a serie *Sammlung romanischer Übungstexte*.

## Estudios y investigacions
En os suyos primers estudios linguisticos, como s'ha dito, treballó baixo a guía de Karl Jaberg y Jakob Jud, de qui recibió o encargo d'acometer un amplo estudio d'os dialectos d'a Italia meridional.

S'ocupó d'a glotolochía y linguistica d'as luengas romanicas y os suyos dialectos, mas que mas os perteneixients a arias linguisticas d'a Italia meridional (dialecto calabrés, salentino y cilentano).

Publicó dos vocabularios completos d'o dialecto calabrés (Milán, 1938-1939) y d'o salentino (Múnich, 1956-1961).

Fundamental ye a monumental obra en tres tomos *Historische Grammatik der italienischen Sprache und ihrer Mundarten* (*Gramatica historica de l'idioma italiano y os suyos dialectos*). Lehnen, München, 1949-1954, dimpués traducida ta o italiano.

Treballó amplament sobre a luenga grecanica, ye dicir, o griego que encara se parla en bellas comunidaz d'a Italia meridional, sostenendo a tesi de que os parladors d'ixa luenga descendeban d'os colonos helenos d'a Magna Grecia, oposando-se a la teoría de Giuseppe Morosi, qui sosteneba, por contra, a descendencia d'os Bizantins (a qui os aragoneses medievals diciban *grifons*).

L'atro gran tema d'investigación de Gerhard Rohlfs estió o estudio d'as luengas y dialectos pirinencos. En particular, Rohlfs estudió a toponimia y os dialectos altoaragoneses, publicando-ne cualques articlos y monografías.

## Honors

Rohlfs estió Dotor Honoris Causa por as Universidatz d'Atenas, Palermo, Torino y Lecce. A Universidat de Pisa li atorgó en 1964 o *Premio Forte dei Marmi*. Estió miembro d'as Academias de Ciencias Bavara, Sueca y Griega, de l'Accademia della Crusca en Firenze y dende 1972 de l'Accademia dei Lincei en Roma. Amás d'ixo estió miembro d'honor d'o "Istituto Siciliano di Studi Bizantini e Neoellenici" en Palermo.

## Selección d'obras

Lingüistica romanica:

* *Estudios sobre el léxico románico* (1979)

Ambito pirenaico:

* *Beiträge zur Kenntnis der Pyrenäenmundarten*, in Revue de Linguistique Romane, 7, (1933). pp.&nbsp;119–169. [Traducción ta o castellano en: Pirineos, VII (Chaca, 1951), pp.&nbsp;467–525.]
* *«Zum aragonesischen»**', Zeitschrift für Romanische Philologie, LVIII (1938), pp.&nbsp;552–559. [Traducción ta o castellano en: Archivo de Filología Aragonesa, XL (1988), pp.&nbsp;171–180]
* *Le Gascon : études de philologie pyrénéenne*, (1935). [2nda Edición, Tübingen/Pau, 1970].
* *Dialectos del Pirineo Aragonés (semejanzas y diferencias)*, Archivo de Filología Aragonesa, XXXIV-XXXV (1984), pp.&nbsp;215–228.
* *Diccionario dialectal del Pirineo aragonés*. Zaragoza, Institución "Fernando el Católico" (1985), 343 pach.

Ambito italiano:

* *Dizionario dialettale delle tre Calabrie* (3 volums, 1932-39)
* *Vocabolario supplementare dei dialetti delle tre Calabrie* (1966-67)
* *Nuovo dizionario dialettale della Calabria* (1977)
* *Vocabolario dei dialetti salentini* (1977)
* *Supplemento ai vocabolari siciliani* (1977)
* *Calabria y Salento : saggi di storia linguistica : studi y ricerche* (1980)
* *Grammatica storica della lingua italiana y dei suoi dialetti : fonetica'' (1986)

## Vinclos externos
* Gerhard Rohlfs en a GEA

## Notas